Gideon Fagan (Somerset-Wes, Kaapkolonie, 3 November 1904 – Kaapstad, Suid-Afrika, 20 Maart 1980) was ’n Suid-Afrikaanse komponis en dirigent. Fagan se musiekopvoeding het onder toesig van broer Johannes begin, wat privaat lesse in klavier, teorie en harmonie vir hom gereël het. Van 1916 tot 1920 het hy die Suid-Afrikaanse Musiekkollege in Rosebank, nou deel van die Universiteit van Kaapstad, bygewoon. Hy het nie ’n graadkursus gevolg nie, maar gespesialiseer in kontrapunt, harmonie, komposisie, bladlees en orkestrasie, alles onder leiding van prof. W.H. Bell. Hierna het Fagan nog vier jaar aan die Royal College of Music in Londen studeer. Met dirigeerkunde as sy hoofvak het Fagan die hoogste graad (sewe ster) behaal en was destyds die jongste student wat in die Parry-operateater gedirigeer het en ook die eerste wat beroepsorkeste by die Trinity College of Music se Weldoenersfondskonserte gedirigeer het: die Koninklike Filharmoniese Orkes, die Albert Hall, die Queen’s Hall en die Londense Simfonieorkes. Fagan het in 1926 na sy vaderland teruggekeer, maar ’n jaar later weer Londen toe gegaan omdat daar beperkte geleenthede in Suid-Afrika was in sy gekose beroepsrigting.